ໂຮງຮຽນສາທາລະນະສຸກແຂວງຄຳມ່ວນ ໄດ້ຈັດພິທີມອບ-ຮັບໃບປະກາສະນີຍະບັດໃຫ້ຜູ້ສຳເລັດການສຶກສາໃນວັນທີ 8 ພະຈິກ 2016 ທີ່ສະໂມສອນຂອງແຂວງຄຳມ່ວນ ໂດຍມີທ່ານ ຄຳສີ ອຸດທິວົງ ຮອງເຈົ້າແຂວງໆຄຳມ່ວນ, ທ່ານ ຮສ.ດຣ ສົມຈິດ ບຸບຜາ ອະທິການບໍດີມະຫາວິທະຍາໄລວິທະຍາສາດສຸຂະພາບ, ມີບັນດາທ່ານຜູ້ຕາງໜ້າຈາກກະຊວງສາທາລະນະສຸກ, ພະແນກສາທາລະນະສຸກແຂວງ, ຄະນະອຳນວຍການໂຮງຮຽນ, ຄູ-ອາຈານ, ພາກສ່ວນທີ່ກ່ຽວຂ້ອງ ຕະຫຼອດເຖິງຜູ້ທີ່ສຳເລັດການສຶກສາເຂົ້າຮ່ວມ.
ທ່ານ ດຣ ເຂັມພາວັນ ມະນີວົງ ອຳນວຍການໂຮງຮຽນສາທາລະນະສຸກແຂວງໄດ້ລາຍງານຕໍ່ພິທີວ່າ: ໂຮງຮຽນສາທາລະນະສຸກແຂວງຄຳມ່ວນມີຄວາມມຸ້ງໝັ້ນສ້າງບຸກຄະລາກອນໃຫ້ມີຄຸນທາດການເມືອງ, ຄຸນສົມບັດ, ຄວາມຮູ້, ຄວາມສາມາດ,ທັດສະນະຄະຕິ, ຄຸນນະທຳ,ຈັນຍາທຳ, ຈັນຍາບັນແຫ່ງວິຊາຊີບໃຫ້ເປັນທີ່ຍອມຮັບຂອງສັງຄົມ ແລະ ໃກ້ຄຽງກັບບັນດາປະເທດໃນພາກພື້ນ. ໂຮງຮຽນສາທາລະນະສຸກແຂວງຄຳມ່ວນ ແມ່ນສະຖາບັນການສຶກສາໂດຍພາຍໃຕ້ການຊີ້ນຳ-ນຳພາດ້ານວິຊາການຫຼັກສູດການຮຽນ-ການສອນຈາກກົມການສຶກສາ ແລະ ຄົ້ນຄວ້າວິທະຍາສາດ ກະຊວງສາທາລະນະສຸກ ແລະ ທາງດ້ານວຽກງານການເມືອງ-ແນວຄິດ, ງົບປະມານບໍລິຫານຕ່າງໆ ແມ່ນຂຶ້ນກັບການຄຸ້ມຄອງຂອງແຂວງ ແລະ ພະແນກສາທາລະນະສຸກ. ປະກອບມີຄູ-ອາຈານສອນທັງໝົດ 106 ທ່ານ ໃນນັ້ນຄູສອນປະຈຳໂຮງຮຽນ 38 ທ່ານ, ຄູຮັບເຊີນຈາກໂຮງໝໍອ້ອມຂ້າງ ແລະ ພະແນກການຕ່າງໆ 33 ທ່ານ ແລະ ຄູຄຼີນິກທີ່ຮັບຜິດຊອບຢູ່ໂຮງໝໍແຂວງ, ເມືອງ 35 ທ່ານ. ເຊິ່ງປະກອບມີ 6 ຫຼັກສູດໃນການປະຕິບັດການຮຽນ-ການສອນຄື: ຫຼັກສູດການແພດ ຮສຂ ຊັ້ນກາງ, ຜະດຸງຄັນຊຸມຊົນ ຊັ້ນກາງ ແລະ ຊັ້ນສູງ, ພະຍາບານສາດເຕັກນິກຕໍ່ເນື່ອງ, ພະຍາບານ ຊັ້ນສູງ ແລະ ຫຼັກສູດແພດບ້ານ ນອກນັ້ນທາງໂຮງຮຽນຍັງໄດ້ເຮັດໜ້າທີ່ຝຶກອົບຮົມທາງດ້ານວິຊາການໃຫ້ບັນດາພະນັກງານໃນຂັ້ນສຸກສາລາແຫ່ງຕ່າງໆ. ໂດຍປະຕິບັດຕາມພາລະບົດບາດ, ໜ້າທີ່ ຄະນະອຳນວຍການ ແລະ ພະນັກງານຄູ-ອາຈານໄດ້ເອົາໃຈໃສ່ຢ່າງຕັ້ງໜ້າໃນການຈັດຕັ້ງປະຕິບັດການຮຽນ-ການສອນຕາມໂຄງສ້າງຫຼັກສູດທີ່ກະຊວງໄດ້ກຳນົດອອກ ໂດຍຕິດພັນກັບຮູບແບບການສຶກສາໃນ 3 ລັກສະນະ ແລະ 5 ຫຼັກມູນຄື: ລັກສະນະຊາດ, ມະຫາຊົນ,ວິທະຍາສາດ ແລະ 5 ຫຼັກມູນປະກອບມີ ຄຸນສົມບັດສຶກສາ, ປັນຍາສຶກສາ,ສິນລະປະສຶກສາ, ພາລະສຶກສາ ແລະ ແຮງງານສຶກສາ ເຊິ່ງໄດ້ກຳນົດໃນຫຼັກສູດການຮຽນການສອນຄື: ຫຼັກສູດການແພດ ຮສຂ ຊັ້ນກາງ 2 ປີ, ມີ 74 ໜ່ວຍກິດ, ຜະດຸງຄັນຊຸມຊົນ ຊັ້ນກາງ 2 ປີ 65 ໜ່ວຍກິດ, ພະຍາບານເຕັກນິກສາຍກົງ ຊັ້ນກາງ 2 ປີ 102 ໜ່ວຍກິດ, ພະຍາບານເຕັກນິກຕໍ່ເນື່ອງ 1 ປີ 35 ໜ່ວຍກິດ, ພະຍາບານສາດເຕັກນິກສາຍກົງຕໍ່ເນື່ອງ 3 ປີ 107 ໜ່ວຍກິດ ແລະ ຫຼັກສູດຜະດຸງຄັນ ຊັ້ນສູງ 3 ປີ 106 ໜ່ວຍກິດ. ສຳລັບຜູ້ທີ່ສຳເລັດການສຶກສາໃນສົກປີ 2015-2016 ໃນຄັ້ງນີ້ມີ 175 ຄົນ, ຍິງ 132 ຄົນ. ໃນນັ້ນມີຫຼັກສູດ ຮສຂ 60 ຄົນ, ພະຍາບານສາດເຕັກນິກ ສາຍກົງ ຮຸ້ນທີ XI 56 ຄົນ ແລະ ຜະດຸງຄັນຊຸມຊົນສາຍກົງ ຮຸ້ນ III 59 ຄົນ. ຈາກນັ້ນທ່ານ ຄຳສີ ອຸດທິວົງ ກໍ່ໄດ້ເປັນກຽດມອບໃບປະກາສະນີຍະບັດໃຫ້ແກ່ຜູ້ທີ່ສຳເລັດການສຶກສາໃນຄັ້ງນີ້. ເຊິ່ງໃນພິທີຍັງໄດ້ມອບໃບຍ້ອງຍໍໃຫ້ແກ່ຜູ້ທີ່ມີຜົນງານດີເດັ່ນໃນການຮຽນ-ການສອນໃນຄັ້ງນີ້ ເຊິ່ງປະກອບມີ ຍ້ອງຍໍຂັ້ນພະແນກສາທາລະນະສຸກແຂວງຄຳມ່ວນ ຈຳນວນ 31 ໃບ ແລະ ຍ້ອງຍໍຂັ້ນໂຮງຮຽນສາທາລະນະສຸກແຂວງ ຈຳນວນ 39 ໃບ.